SKRIFTLIG FORESPØRGSEL E-2924/00

af Charles Tannock (PPE-DE) til Kommissionen

(19. september 2000)

Om: Regler for mærkning af levnedsmidler

Er Kommissionen enig i, at det ville være nyttigt at tage skridt på EU-plan til at lette tilvejebringelsen af mere positive informationer om levnedsmidler (parallelt med de nuværende bestræbelser med hensyn til levnedsmiddelsikkerhed) i et forsøg på at hjælpe med til at genskabe forbrugernes generelle tillid til levnedsmidler i Europa, og er Kommissionen enig i, at sådanne foranstaltninger fuldt ud ville være i tråd med dens meddelelse fra maj 2000 om sundhedsstrategi i EU, og at det ville hjælpe med at støtte medlemsstaternes bestræbelser på at dæmme op for de stigende udgifter til sundhedsvæsenet?

Svar afgivet på Kommissionens vegne af David Byrne

(13. november 2000)

Kommissionen er enig i, at det ville være nyttigt at tage skridt på EU-plan til at lette tilvejebringelsen af mere positive informationer om levnedsmidler. I den forbindelse understreges det i hvidbogen om fødevaresikkerhed(1), at vigtigheden af en varieret kost og den sundhedsmæssige betydning heraf vil blive beskrevet for forbrugerne. De specifikke foranstaltninger til opfyldelse af dette mål udgøres af en meddelelse om en handlingsplan om en politik for ernæringsområdet (foranstaltning nr. 18) og et forslag til Rådets henstillinger om europæiske retningslinjer for ernæring (foranstaltning nr. 74).

Med hensyn til foranstaltning nr. 18 hedder det i hvidbogen, at Kommissionen overvejer at udarbejde en samlet politik for ernæringsområdet og senere vil fremlægge en handlingsplan med henblik herpå. Kommissionens meddelelse om en handlingsplan om en politik for ernæringsområdet er under udarbejdelse og forventes at foreligge i de kommende måneder.

Forslaget til Rådets henstillinger om europæiske retningslinjer for ernæring er også under udarbejdelse. Målet med forslaget er at tilvejebringe en videnskabelig konsensus om ernæring, kost og sund levevis. Der vil blive sikret en passende formidling af henstillingerne til forbrugerne.

Endvidere meddelte Kommissionen i afsnit 100 i hvidbogen om fødevaresikkerhed, at den havde til hensigt at fremsætte forslag til en ny ændring, som skal fjerne muligheden for ikke at angive sammensatte ingrediensers bestanddele, når de udgør mindre end 25 % af det endelige produkt.

Etiketter med oplysning om alle ingredienser vil ikke blot sikre optimal forbrugerinformation om et givet produkts sammensætning, men også samtidig give de forbrugere, som af sundhedsårsager eller etiske hensyn skal eller ønsker at undgå bestemte ingredienser, de oplysninger, de har brug for. Kommissionen finder det desuden ønskeligt at hjælpe forbrugere, der er allergiske eller overfølsomme, så meget som muligt ved at give dem nærmere oplysninger om produktsammensætningen. Den vil derfor også stille forslag om, at visse stoffer tilføjes listen af stoffer uden mulighed for undtagelse, når der er videnskabeligt belæg for, at de kan være årsag til allergi eller overfølsomhed. Arbejdet med udarbejdelsen af dette forslag er også vidt fremskredent i Kommissionen.

Foranstaltninger på ernæringsområdet indgår som et led i den strategi på folkesundhedsområdet, Kommissionen offentliggjorde i maj 2000.

(1) KOM(1999) 719 endelig udg.